Coligny-moordsaak: Twee eers dan gevonnisPieter Doorewaard en Phillip Schutte in die Coligny-landdroshof (26 Junie 2017). Foto: ANA Pieter Doorewaard (26) en Phillip Schutte (34), die twee mans wat skuldig bevind is aan die moord op ŉ tienerseun van Coligny, sal eers vroeg volgende jaar hul lot hoor. Die vonnisverrigtinge is Donderdag tot 28 Januarie uitgestel sodat die twee se regsverteenwoordigers en die staatsaanklaer argumente kan voorberei ter strafverswaring en -versagting. Die twee bly tot dan in aanhouding. Regter Ronnie Hendricks het Doorewaard en Schutte Woensdag skuldig bevind op aanklagte van moord, ontvoering, intimidasie, diefstal en die rig van ŉ vuurwapen. Die staat het aangevoer die twee het op 20 April 2017 die 16-jarige Matlhomola Mosweu van ŉ bewegende bakkie afgestamp of afgegooi en dat die tienerseun weens dié val gesterf het. Die staat beweer dit het gebeur nadat die twee mans Mosweu betrap het waar hy sonneblomkoppe uit hul werkgewer, Pieter Karsten, se landerye steel. Die twee mans het volgehou Mosweu het van die bakkie afgespring. ŉ Enkele ooggetuie van die voorval, Bonakele Pakisi, het egter aangevoer Mosweu, ook bekend as Faki onder sy maats, is van die bewegende bakkie afgestamp. Lees alle vorige berigte oor die Coligny-moordsaak op Maroela Media.